《拳毛騧歌次王汝玉韵》
明代·朱綝

李唐天厩拳毛騧，蹙踏倒影凌飞霞。侯家神骏岂遗种，遍身细缬旋螺花。

端阳射柳辕门道，紫燕身轻拂柔草。镂膺虎韔锦障泥，响马群中看表表。

得隽归来红日西，汗沟珠血濡霜蹄。解鞍滚罢起喷振，奚奴牵入垂杨堤。

南陌观花宜按辔，戏共王孙簇芳骑。乌衣朱雀足追游，自古金陵说佳丽。

皇风万里清关河，尚方兵仗绣不磨。騧兮騧兮免负戈，日日朝天鸣贝珂。

作者简介：朱綝，字士林，泰兴人。洪武间以诗累安置云南。